
Text rozhodnutia
Súd: Krajský súd Bratislava Spisová značka: 1S/118/2016 Identifikačné číslo súdneho spisu: 1016200941 Dátum vydania rozhodnutia: 26. 01. 2017 Meno a priezvisko sudcu, VSÚ: JUDr. Monika Valašíková PhD. ECLI: ECLI:SK:KSBA:2017:1016200941.2 Uznesenie Krajský súd v Bratislave v právnej veci žalobcu: KOVOPROJEKT Bratislava a. s., Ružová dolina 6, 821 08 Bratislava, IČO: 31 322 131, právne zastúpený: Ondrejka & Partners, s. r. o., advokátska kancelária, J. Kozáčeka 5, 960 01 Zvolen, IČO: 47 235 985, proti žalovanému: Okresný úrad Bratislava, Tomášikova 46, 832 05 Bratislava, o preskúmanie zákonnosti rozhodnutia žalovaného č. Xo-13/2016-IBa zo dňa 24.03.2016, takto r o z h o d o l : Krajský súd v Bratislave konanie z a s t a v u j e . Krajský súd v Bratislave priznáva žalobcovi právo na náhradu trov konania, o výške ktorej rozhodne správny súd po právoplatnosti tohto uznesenia samostatným uznesením. o d ô v o d n e n i e : 1. Žalobca žalobou, doručenou tunajšiemu súdu dňa 02.06.2016, sa domáhal preskúmania zákonnosti rozhodnutia žalovaného č. Xo-13/2016-IBa zo dňa 24.03.2016, ktorým potvrdil rozhodnutie Okresného úradu Bratislava, katastrálneho odboru č. X-301/2015 zo dňa 13.01.2016, ktorým prvostupňový správny orgán nevyhovel návrhu žalobcu na opravu chyby v katastrálnom operáte, týkajúci sa opravy zápisu, resp. výmazu ťarchy - vecného bremena v znení: „Vecné bremeno - spočívajúce v práve zriaďovať a prevádzkovať verejné siete a stavať ich vedenia na parcelách registra O., parc. č. XXXXX/X, XXXXX/X, XXXXX/XX a na stavbe so súp. č. XXX, postavenej na parc. č. XXXXX/X podľa § 66 ods. 1 zákona č. 351/2011 Z. z. o elektronických komunikáciách v prospech oprávneného - RadioLAN, spol. s r. o. (IČO: 35 892 641), Z-18335/15“ na LV č. XXX, k. ú. Q.. 2. Písomným podaním, doručeným krajskému súdu dňa 18.01.2017, žalobca zobral žalobu v celom rozsahu späť a zároveň sa domáhal náhrady trov konania. V podanom späťvzatí žaloby žalobca uviedol, že dňa 12.12.2016 mu bolo doručené oznámenie Okresného úradu Bratislava, katastrálny odbor, v konaní č. Z-20901 zo dňa 06.01.2016, ktorým mu bolo oznámené, že dňa 06.12.2016 došlo k vykonaniu zápisu údajov o právach k nehnuteľnostiam do operátu katastra nehnuteľností na základe listiny č. Z-20901/16 v k. ú. Q., LV č. XXX. Neskôr z údajov katastra nehnuteľností zistil, že na LV č. XXX už ďalej nie je zapísané vecné bremeno, ktoré bolo zapísané na základe rozhodnutia č. Z-18335/15 zo dňa 22.10.2015, ktorého zrušenia sa domáhal v konaní sp. zn. 5S/322/2015. 3. Na základe toho, že rozhodnutie, ktorým bol vykonaný záznam o vecnom bremene č. Z-18335/15 bolo zrušené rozhodnutím Okresného úradu Bratislava, katastrálny odbor, resp. že došlo k odstráneniu záznamu o vecnom bremene, zobral žalobu v celom rozsahu späť. 4. Podľa § 63 Správneho súdneho poriadku (ďalej len SSP), žalobca môže do vydania rozhodnutia správneho súdu vziať žalobu späť, a to sčasti alebo celkom. Ak je žaloba vzatá späť celkom, správny súd konanie zastaví. Ak je žaloba vzatá spať z časti, správny súd konanie v tejto časti zastaví. O čiastočnom späťvzatí žaloby rozhodne správny súd v rozhodnutí vo veci samej. 5. Krajský súd v Bratislave konanie zastavil, nakoľko žalobca zobral žalobu späť v celom rozsahu. 6. Podľa § 171 ods. 1 SSP, ak účastník konania procesne zavinil odmietnutie žaloby alebo zastavenie konania, správny súd prizná trovy konania ostatným účastníkom konania. 7. Podľa § 175 ods. 1 SSP, o nároku na náhradu trov konania rozhodne aj bez návrhu správny súd v rozhodnutí, ktorým sa konanie končí. 8. Podľa § 175 ods. 2 SSP, o výške náhrady trov konania rozhodne správny súd po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. 9. Vzhľadom na tú skutočnosť, že žalobca zobral žalobu späť z dôvodu konania žalovaného, ktorý rozhodnutím odstránil záznam o vecnom bremene, rozhodol súd o trovách tak, že žalobcovi v zmysle § 171 ods. 1 SSP priznal právo na náhradu trov konania, o výške ktorej rozhodne správny súd po právoplatnosti tohto uznesenia samostatným uznesením. 10. Toto rozhodnutie senát Krajského súdu v Bratislave prijal pomerom hlasov 3:0 (§ 3 ods. 9 zákona č. 757/2004 Z. z. v znení zákona č. 33/2011). Poučenie: Proti tomuto uzneseniu po nadobudnutí jeho právoplatnosti možno podať kasačnú sťažnosť prostredníctvom Krajského súdu v Bratislave (§ 438 SSP v spojení s § 444 SSP). Kasačná sťažnosť musí byť podaná v lehote jedného mesiaca od doručenia rozhodnutia krajského súdu oprávnenému subjektu, ak tento zákon neustanovuje inak. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy ( § 443 SSP). Sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Tieto povinnosti neplatia, ak má sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa; ide o konania o správnej žalobe podľa § 6 ods. 2 písm. c) a d); je žalovaným Centrum právnej pomoci (§ 449 ods. 1 a 2 SSP). V kasačnej sťažnosti sa musí okrem všeobecných náležitostí podania podľa § 57 <https://www.slov-lex.sk/pravne-predpisy/SK/ZZ/2015/162/20160701.html> SSP uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 <https:// www.slov-lex.sk/pravne-predpisy/SK/ZZ/2015/162/20160701.html> SSP sa podáva a návrh výroku rozhodnutia (sťažnostný návrh).

